钦定古今图书集成/理学汇编/经籍典/第055卷 > 朱元昇三易备遗 > 《纳音方位禹谟洪范五行异同》
## 钦定古今图书集成/理学汇编/经籍典/第055卷 > 朱元昇三易备遗 > 《纳音方位禹谟洪范五行异同》

“《纳音》五行之序曰金火木水土；方位五行之序曰水
木火金土；《禹谟》五行之序曰水火金木土；《洪范》五行
之序曰水火木金土。”“四者不同何也？”曰：自《河图》《洛书》
求之则得之矣。纳音五行，《禹谟》五行，其序本于《河图》
方位五行，《洪范》五行其序本于《洛书》。何以言之？《河图》
《纳音》以干一、兑二、离三、震四、巽五、坎六、艮七、坤八为
序。干兑金也；离火也，震巽木也；坎水也，艮坤土也。故
纳音五行之序曰“金火木水土。”《河图》一六本水数居
北，七二本火数居西，九四本金数居南，三八本木数
居东，五土居中。故《禹谟》五行之序曰：“水火金木土。”以
是知纳音五行、《禹谟》五行皆以《河图》之序为序者也。
至若方位五行，先言木而后言火，《洪范》五行先言火
而后言木。今以《洛书》之方观之，自北方水而之东方
木，自东方木而之南方火，自南方火而之西方，金居
中寄位于东北，西南则土也。故方位五行之序曰“水
木火金土。”又以《洛书》之数观之，自天一水，次以地二
火，次以天三木，次以地四金，次以天五土。故《洪范》五
行之序曰：“水火木金土。”以是知方位五行。《洪范》五行，
皆以《洛书》之序为序者也。呜呼！圣人立言垂世，岂偶
然哉？有所本也。不然，何以曰河出图，洛出《书》，圣人则
之。抑于此又知大禹准《河图》而明谟，箕子倚《洛书》而
作范，关氏、刘氏图书之辩，于斯可考。